निगमानंद के शव का दोबारा पोस्टमॉर्टम  
स्वामी निगमानंद के शव का दोबारा पोस्टमॉर्टम किया जा रहा है। विसरा को आगे की जांच के लिए सुरक्षित रखा जाएगा।
स्वामी निगमानंद के शव का दोबारा पोस्टमॉर्टम किया जा रहा है है। आश्रम में ही पोस्टमॉर्टम हाउस बनाया गया है। विसरा को आगे की जांच के लिए सुरक्षित रखा जाएगा। निगमानंद के गुरु ने आरोप लगाया था कि उनकी जहर देकर हत्या की गई है।  इस केस की सीबीआई जांच के लिए उत्तराखंड सरकार ने केंद्र को लिखा है। निगमानंद गंगा के आसपास अवैध खनन के खिलाफ अनशन पर थे और अनशन के 68वें दिन उनकी मौत हो गई थी। हालांकि अभी उनके शव के अंतिम संस्कार को लेकर विवाद बना हुआ है। निगमानंद के परिवार की मांग है कि शव उन्हें सौंपा जाए, जबकि जिस आश्रम से निगमानंद जुड़े थे, वह उनकी समाधि बनाना चाहता है। हरिद्वार के मातृसदन के साधु निगमानंद के परिजनों ने गुरुवार को उनका शव लेने के लिए आश्रम के बाहर खूब हंगामा किया।  हरिद्वार के पुलिस अधीक्षक किरनलाल शाह ने बताया कि निगमानंद के पिता सुभाष चंद्र झा तथा अन्य परिजनों ने मातृसदन पहुंच कर उनके शव को देने की मांग की। मातृसदन ने शव देने से इनकार कर दिया। शाह ने बताया कि प्रशासन इस मामले में विधि विशेषज्ञों तथा अखाड़ा परिषद के संतों से विचार-विमर्श कर रहा है।  अभी तक यह तय नहीं हो पाया है कि शव को उनके परिजनों के सुपुर्द किया जाए या नहीं। उन्होंने कहा कि निगमानंद के पिता ने धमकी दी है कि यदि उनके पुत्र का शव उन्हें नहीं दिया गया, तो वह आश्रम के बाहर अनशन करेंगे। झा ने कहा कि यदि उनके पुत्र का शव नहीं दिया जाता है, तो इसकी सूचना उन्हें लिखित रूप में दी जाए, ताकि वह अपने पुत्र को न्याय दिलाने के लिए अदालत की शरण ले सकें।  (इनपुट भाषा से भी)